Die NGD in bestuur wat as gevallestudie vir hierdie navorsing gebruik is, is vir die eerste keer in 2010 aangebied en die program is aanvanklik slegs deur middel van tradisionele en gemengde afleweringsmodusse beskikbaar gestel. Met verloop van tyd het die behoefte aan ’n meer buigsame afleweringsmodus ontstaan en gevolglik het die NGD in 2019 vir die eerste keer ook vir ’n asinkrone aanlyn afleweringsmodus voorsiening gemaak.
Die ontologiese standpunt wat ons met hierdie navorsing ingeneem het, kan as pragmaties beskryf word en dit het ons in staat gestel om deur middel van ’n illustratiewe gevallestudienavorsingsontwerp ’n gemengde-metode-benadering te gebruik om die navorsingsdoelwitte te bereik. Met hierdie navorsingsontwerp het ons binne die lewenswerklike konteks van hierdie navorsing, beide kwantitatiewe en kwalitatiewe metodes vir data-insameling gebruik om ’n duidelike beeld van die probleem te verkry (Sekaran en Bougie 2016:98). Hiermee kon ons die resultate van die een metode gebruik om die resultate van die ander metode te ondersteun en daarmee is die geldigheid en betroubaarheid van die studie versterk (Onwuegbuzie en Collins 2017:133).
Die demografiese profiel is bloot saamgestel om die populasie in hierdie navorsing beter te verstaan en vir insig in die aard van die data wat met die vraelys ingesamel is. Die biografiese data is gevolglik nie vir verdere statistiese ontledings gebruik nie.
Die psigometriese eienskappe van ’n meetinstrument verwys na die geldigheid en betroubaarheid daarvan. In hierdie studie is die geldigheid van die metingskale bereken aan die hand van ’n VFO en die betroubaarheid daarvan met behulp van Cronbach se alfa-koëffisiënte.
As komponente gekorreleer word, kan die som van die kwadraatladings nie bygevoeg word om ’n totale variansie te verkry nie.
Om die interpretasie van hierdie drie komponente te ondersteun, is ’n Oblimin-rotasie uitgevoer en die geroteerde oplossing het die teenwoordigheid van ’n eenvoudige struktuur onthul (Thurstone 1947), met al die komponente wat ’n aantal sterk ladings toon. Die ondersoek van die patroon- en struktuurmatrikse (Tabel 7) toon ’n relatiewe duidelike drie-faktor-oplossing.
Op grond van die resultate in hierdie tema is daar sterk aanduidings dat die wyse waarop die studente se leer ondersteun is ’n aspek is wat bygedra het tot die verskillende ervarings van die onderrig waaraan hulle blootgestel is. In Tabel 13 word ’n opsomming verskaf van die wyse waarop die studente verskillende aspekte wat in hierdie tema uitgelig is, ervaar het.
Nieteenstaande die bevindinge in hierdie navorsing dat die studente se ervarings in die verskillende afleweringsmodusse oorhoofs positief was, kan die aspekte wat negatiewe ervarings tot gevolg het (hoe gering ook al), nie geïgnoreer word nie en selfs verreikende gevolge vir die gehalte en beeld van ’n program inhou.